Peter Hummelgaard (S), 2024-03-19:
Mange tak for det, og også mange tak for de mange, synes jeg, konstruktive indlæg, som vi har hørt her i salen i dag.
Danmark er jo et trygt samfund, og det er også et af de tryggeste i Europa, og den tryghed skal vi bevare.
Det bidrager til at gøre Danmark til et trygt og sikkert land.
Politiets kontrol med våbentilladelser er allerede grundig, men der er altså fortsat steder, hvor vi kan give politiet endnu bedre forudsætninger for at træffe afgørelse om våbentilladelser.
På samme måde er det vigtigt, at våben og ammunition opbevares forsvarligt og også i overensstemmelse med reglerne.
En lempelig omgang med våben kan medføre, at våben ender i de forkerte hænder, og det kan have tragiske følger.
Regeringen fremlagde derfor i juni 2023 udspillet »Strammere greb om våben«.
Udspillet rummer i alt ti initiativer, som har til formål at sikre tryggere rammer for våbentilladelser.
Det her lovforslag har bl.a. til formål at implementere de initiativer fra udspillet, der kræver lovændring.
For det første foreslås en ordning, hvor der ikke skal kunne gives våbentilladelse til personer, der dømmes for grovere lovovertrædelser, eller som f.eks. bliver tildelt et tilhold.
Tilsvarende vil eksisterende våbentilladelser skulle bortfalde for de her personer.
Grovere lovovertrædelser vil f.eks. kunne være personfarlig kriminalitet.
Formålet med en sådan ordning er at sikre en mere konsekvent udelukkelse af visse personers adgang til våben.
Det vil også bidrage til smidigere sagsgange hos politiet.
For det andet foreslås det at gøre det muligt for politiet mere systematisk at indhente helbredsoplysninger ved ansøgninger om våbentilladelser.
Det skal sikre, at politiet får bedre mulighed for i visse tilfælde at kunne give afslag som følge af ansøgerens helbredstilstand, herunder personer med visse psykiske lidelser.
Det er regeringens opfattelse, at der kan være situationer, hvor den psykiske tilstand hos en person bevirker, at personen ikke er i stand til at besidde et våben på betryggende vis og dermed vil kunne udgøre en fare for andre.
Det er vigtigt for mig at understrege, at vi med det her lovforslag ikke ønsker at stigmatisere personer med psykiske lidelser.
Når vi strammer reglerne for besiddelse af våben, herunder for personer med visse psykiske lidelser, gør vi det for at sikre den bredest mulige beskyttelse af sikkerheden i samfundet, ikke for at klassificere nogen grupper som potentielt farlige.
For det tredje foreslås det at etablere en ordning, hvor visse offentlige myndigheder får en særlig adgang til at indgive bekymringsindberetninger til politiet vedrørende personer med våbentilladelser.
Det gælder for myndigheder med regelmæssig kontakt til borgere, f.eks. den kommunale hjemmehjælp eller visse psykiatriske tilbud.
For det fjerde foreslås det at skærpe bødestraffen for bl.a. uforsvarlig opbevaring af våben, så udgangspunktet fremover skal være på 10.000 kr. i stedet for 6.000 kr.
I gentagelsestilfælde skærpes straffen til en betinget fængselsstraf på 7 dages fængsel.
For det femte foreslås en skærpelse af bødestraffen for ulovlig besiddelse af ammunition.
Som udgangspunkt straffes ulovlig ammunitionsbesiddelse herefter med en bøde på 1.400 kr., hvis den pågældende samtidig har tilladelse til at besidde det våben, hvortil ammunitionen kan anvendes.
Hvis ammunitionen ulovligt besiddes af en person, der ikke har våbentilladelse til det relevante våben, vil straffen som udgangspunkt være en bøde på 3.000 kr.
Herudover indeholder lovforslaget en række andre mindre ændringer, der er foranlediget af ønsker fra Rigspolitiet og våbeninteressenter.
Jeg kan i den forbindelse fremhæve, at der på baggrund af et høringssvar fra Dansk Industri er tilføjet et forslag om, at luft- og fjedervåben samt hardball- og paintballvåben undtages fra kravet om tilladelse til udførelse efter våbenlovens § 6, stk. 1.
Jeg ser frem til den videre behandling her i Folketinget og står naturligvis som altid til rådighed for de spørgsmål, der måtte opstå under udvalgsarbejdet.
Tak for ordet.